|  |  |
| --- | --- |
|  |  |
| Notat om høring over udkast til bekendtgørelse om fiskeri og fredningsbælter i Nissum Fjord |  |

Udkast til revision af bekendtgørelsen om fiskeri og fredningsbælter i Nissum Fjord har været i høring fra den 23. april - 19. maj 2021.Fødevareministeriet har modtaget høringssvar fra:

* Nissum Fjords Ny Fiskeriforening
* Dansk Amatørfiskerforening
* Dansk Sportsdykker Forbund
* Thyborøn Havns Fiskeriforening

Nissum Fjords Ny Fiskeriforening har fremsendt forslag til ændring af de i høringen foreslåede geografisk placerede tre erhvervsmæssige sildebundgarn, hvor der ikke kræves sænkning af hovedgarnet.

*Fødevareministeriet har indhentet biologiske bemærkninger fra DTU Aqua til de enkelte forslag, hvortil der henvises. DTU Aqua har bl.a. bemærket, at formålet med DTU Aquas forslag til placering af de tre bundgarn uden sænkning af hovedgarnet, er at undgå, at garnene er placeret på trækruten mellem Thorsminde og Felsted Kog, hvor smolt og gydefisk af primært laks på vandring skal passere. For smoltens vedkommende sker det netop i de forårsmåneder, hvor fiskeriet efter sild foregår. DTU Aqua kan anbefale to af de tidligere tre pladser og giver generelt anvisning til geografisk placering i fjorden for disse bundgarn.*

Dansk Amatørfiskerforening bemærker, at de foreslåede ændringer er i overensstemmelse med indstilling fra Dialogforum og har derfor ingen bemærkninger.

Dansk Sportsdykker Forbund ønsker mulighed for undervandsfiskeri ved Thorsminde Kanalens udmunding i Nordsøgen på lige fod med muligheden for fiskeri med stang og snøre.

*Fødevareministeriet imødekommer forslaget. § 12 i bekendtgørelsen ændres, således at der gives mulighed for fiskeri med lette håndredskaber. Fødevareministeriet henviser samtidig til Havnereglementet for området.*

Thyborøn Havns Fiskeriforening har fremsat bemærkninger til de i høringen foreslåede geografisk placerede tre erhvervsmæssige sildebundgarn, hvor der ikke kræves sænkning af hovedgarnet. Fiskeriforeningen har endvidere bemærket, at der i § 9 gives mulighed for 20 licenser til erhvervsfiskeri i Nissum Fjord, men at disse er betinget af fiskeri i årene 2012 og 2013. Fiskeriforeningen anbefaler, at kravet om fiskeri i 2012 og 2013 fjernes, og i stedet giver mulighed for at nye fiskere kan komme ind i fjordfiskeriet i Nissum Fjord, dog med en begrænsning på 20 licenser.

*Fødevareministeriet henviser til ovenstående samt til DTU Aquas notat vedr. placering af de tre sildebundgarn. Fødevareministeriet kan oplyse, at forslaget i § 9 netop giver mulighed for, at nye fiskere kan komme ind i fjordfiskeriet i Nissum Fjord, da bestemmelsen ikke længere indeholder krav om, at ansøger har fisket i 2012 og 2013. Bestemmelsen fastsætter en begrænsning på 20 licenser, som DTU Aqua har vurderet biologisk bæredygtigt i kombination med de gældende begrænsninger i antal redskaber pr. fisker.*

*Fødevareministeriet ophæver den tidligere fastsatte § 16 (i høringen § 17), som henviser til reglerne i Vedtægten for fiskeriet i Nissum Fjord, da Vedtægten nu ophæves.*